กรณีศึกษา โรงงาน CROWN TCP กับการเปลี่ยนเกมแพ็คเกจจิ้งในตลาดเครื่องดื่ม
รู้หรือไม่ ในปี 2564 ที่ผ่านมากลุ่มธุรกิจ TCP มีรายได้ 44,221.19 ล้านบาท เติบโต 3.8% โดยรายได้ราว ๆ 65% มาจากการส่งออกสินค้าไปกว่า 170 ประเทศทั่วโลก
14 ธ.ค. 2565

กรณีศึกษา โรงงาน CROWN TCP กับการเปลี่ยนเกมแพ็คเกจจิ้งในตลาดเครื่องดื่ม
TCP Group X ลงทุนแมน
 
รู้หรือไม่ ในปี 2564 ที่ผ่านมากลุ่มธุรกิจ TCP มีรายได้ 44,221.19 ล้านบาท เติบโต 3.8%
โดยรายได้ราว ๆ 65% มาจากการส่งออกสินค้าไปกว่า 170 ประเทศทั่วโลก
 
และหากสังเกต ในบรรดาสินค้าส่งออกและสินค้าที่ขายภายในประเทศนั้น มีแบรนด์เครื่องดื่มที่มีแพ็กเกจจิงแบบกระป๋องจำนวนมาก เช่น เรดบูล, สปอนเซอร์, วอริเออร์ เป็นต้น 
 
โดยความเคลื่อนไหวล่าสุดทางกลุ่มธุรกิจ TCP ได้ประกาศร่วมมือกับบริษัท คราวน์ โฮลดิ้งส์ จำกัด ลงทุน 1,500 ล้านบาท 
เพื่อสร้างโรงงานผลิตแพ็กเกจจิงแบบกระป๋อง ที่มีกำลังการผลิต 820 ล้านกระป๋องต่อปี 
โดยเน้นไปที่เครื่องดื่มกระทิงแดง (เรดบูล) ในการผลิตเพื่อส่งออก ไปยังประเทศต่าง ๆ ในทวีปเอเชีย พร้อมกับวางจุดยืนของโรงงานว่า ต้อง Green คำนึงถึงสิ่งแวดล้อมในทุก ๆ มิติ
 
หลายคนอาจสงสัยว่า โรงงานนี้จะสร้าง “ความแตกต่าง” อย่างไร 
ในเมื่อ “กระป๋องอะลูมิเนียม” ที่ใส่เครื่องดื่มเป็นวัสดุที่เป็นมิตรกับสิ่งแวดล้อม นำมารีไซเคิลได้ 100% 
 
สิ่งที่จะตัดสินความแตกต่างของเรื่องนี้ ก็คือ นวัตกรรมกระบวนการผลิตต่าง ๆ
ที่โรงงานแห่งนี้ใช้ขับเคลื่อนเพื่อลดการปล่อยก๊าซคาร์บอนไดออกไซด์ได้ถึงปีละ 1,000 ตัน
 
โรงงาน CROWN TCP ทำเรื่องนี้ได้อย่างไร ?
ลงทุนแมนจะเล่าให้ฟัง 
 
หากยังจำกันได้ ช่วงกลางปีที่ผ่านมา ข่าวใหญ่ในวงการเครื่องดื่มเมืองไทย
คือการที่กลุ่มธุรกิจ TCP ประกาศว่า เมื่อถึงปี พ.ศ. 2567 บริษัทจะมีรายได้ 90,000 ล้านบาทต่อปี ถือเป็นการเติบโตถึง 2 เท่า หากเทียบกับรายได้ปัจจุบัน 
 
ที่น่าสนใจ นอกจากเป้าหมายรายได้โตระเบิดแล้วนั้น 
กลุ่มธุรกิจ TCP ยังต้องการให้ทุกกระบวนการทางธุรกิจของตัวเองเป็น Carbon Neutrality หรือ “บริษัทที่เป็นกลางทางคาร์บอน” 
ทำให้งบลงทุนมหาศาลต่าง ๆ ไม่ใช่แค่สร้างธุรกิจให้มี “กำไร” อย่างเดียว 
แต่ต้องทำให้กลุ่มธุรกิจ TCP เป็นบริษัทที่มีชีวิต เติบโตไปพร้อม ๆ กับสังคมและสิ่งแวดล้อมที่ดี
เป้าหมายเหล่านี้เอง ที่ทำให้เราได้ยินสโลแกน “ปลุกพลัง เพื่อวันที่ดีกว่า” 
 
การร่วมมือกับบริษัท คราวน์ โฮลดิ้งส์ เพื่อสร้างโรงงาน CROWN TCP มูลค่า 1,500 ล้านบาท
โดยมีพื้นที่ 26,400 ตารางเมตร อยู่ในนิคมอุตสาหกรรมหนองแค จังหวัดสระบุรี ก็เพื่อตอกย้ำแนวคิดการทำธุรกิจของกลุ่มธุรกิจ TCP ที่ต้องการเป็นบริษัทที่ยั่งยืน
และการร่วมมือกับบริษัท คราวน์ โฮลดิ้งส์ ถือว่ามาถูกทางเลยทีเดียว..
เพราะนี่คือบริษัทผลิตแพ็กเกจจิงแบบกระป๋องอันดับต้น ๆ ของโลก มีเทคโนโลยีการผลิตและโซลูชันบริหารจัดการโรงงานที่อัจฉริยะครบวงจร
โดยเน้นไปที่การเป็นโรงงานที่ใส่ใจสิ่งแวดล้อม ตั้งแต่ต้นน้ำถึงปลายน้ำ
รู้หรือไม่ โรงงานแห่งนี้ มีการติดตั้งเทคโนโลยีเพื่อสิ่งแวดล้อมต่าง ๆ มากมาย 
เช่น ติดตั้งเครื่องฟอกอากาศของเตาเผากลิ่น ทำให้ปล่องปล่อยอากาศมีมาตรฐานที่ดีกว่าที่นิคมอุตสาหกรรมกำหนดไว้ ช่วยลดการปล่อยมลพิษทางอากาศได้อย่างมาก
มีการติดตั้งระบบ Timer ควบคุมการเปิด-ปิดไฟในโรงงาน 
ช่วยให้โรงงานประหยัดไฟฟ้าได้กว่า 75,000 kWh ต่อปี เลยทีเดียว 
แถมยังลดการปล่อยคาร์บอนได้ 45 ตันต่อปี
จนถึงในปีหน้าทางโรงงานเตรียมติดตั้ง Solar Roof เพื่อผลิตไฟฟ้าจากพลังงานแสงอาทิตย์
อีกทั้งแนวคิดระบบจัดการโรงงานยังถูกนำมาขับเคลื่อนเพื่อมุ่งสู่การเป็นโรงงานสีเขียว
เช่น น้ำ ที่ใช้ในกระบวนการผลิตและกิจกรรมอื่น ๆ ในโรงงาน จะถูกนำไปบำบัดเพื่อกลับมาใช้อีกครั้ง เช่น รดน้ำต้นไม้ ล้างพาเลท ใช้สำหรับห้องน้ำ 
ทำให้ประหยัดการใช้น้ำไปถึง 10,000 ลูกบาศก์เมตรต่อปี ลดการปล่อยคาร์บอนได้ 3 ตันต่อปี
อีกทั้งยังบริหารจัดการขยะต่าง ๆ ที่เกิดจากกระบวนการผลิต นำมาใช้เทคโนโลยีรีไซเคิลขั้นสูง
พร้อมกับมีการลดการใช้ฟิล์มในการพันพาเลทกระป๋อง
ทุกกระบวนท่าในแนวความคิดการเป็นโรงงาน Carbon Neutrality ของทางโรงงาน CROWN TCP นอกจากจะช่วยให้ต้นทุนการผลิตแพ็กเกจจิงแบบกระป๋องต่ำลง แต่มีคุณภาพสูงขึ้นกว่าเดิม ยังสามารถลดการปล่อยคาร์บอนได้กว่า 1,000 ตันต่อปี
ทีนี้ ถ้าถามว่า ทำไมกลุ่มธุรกิจ TCP ต้องจริงจังกับเรื่องเหล่านี้
คำตอบก็คือ เป็นการปรับตัวครั้งใหญ่ เพราะ ณ วันนี้กลุ่มธุรกิจ TCP เชื่อว่า ต่อไปนี้แค่มี สินค้าคุณภาพ ไม่เพียงพอที่จะทำให้ตัวเองอยู่บนโลกใบนี้ได้อย่างยั่งยืน
การสร้างธุรกิจให้มีค่าคาร์บอนต่ำ เพื่อเป็นส่วนหนึ่งในการลดภาวะโลกร้อน จนถึงการสร้างสังคมที่ดี คือกุญแจที่จะพากลุ่มธุรกิจ TCP ไปสู่การเป็นบริษัทที่ยั่งยืน
เพราะ.. เมื่อกลุ่มธุรกิจ TCP เป็นเสมือนบริษัทที่มีชีวิต
และทุกสิ่งมีชีวิตบนโลกใบนี้ ไม่มีสิ่งมีชีวิตไหน ที่สามารถเติบโตได้เพียงลำพัง
ทุกอย่าง มันต้องจูงมือและโตไปพร้อม ๆ กัน
References
- รายงานความยั่งยืน TCP Group
- ข่าวประชาสัมพันธ์ TCP Group